Ανακοίνωση για την έναρξη διαδικασίας κατά των επιδοτήσεων σχετικά με τις εισαγωγές ηλεκτρονικών μικροκυκλωμάτων γνωστών ως DRAMs (δυναμικές μνήμες τυχαίας προσπέλασης) καταγωγής Δημοκρατίας της Κορέας

(2002/C 177/02)

Η Επιτροπή έλαβε καταγγελία σύμφωνα με το άρθρο 10 του κανονισμού (ΕΚ) αριθ. 2026/97 του Συμβουλίου(1) (εφεξής "ο βασικός κανονισμός"), στην οποία υποστηρίζεται ότι οι εισαγωγές ορισμένων ηλεκτρονικών μικροκυκλωμάτων γνωστών ως DRAMs (δυναμικές μνήμες τυχαίας προσπέλασης) καταγωγής Δημοκρατίας της Κορέας (εφεξής "η υπό εξέταση χώρα") αποτελούν αντικείμενο επιδοτήσεων και, επομένως, προκαλούν σημαντική ζημία στον κοινοτικό κλάδο παραγωγής

1. Καταγγελία

Η καταγγελία υποβλήθηκε στις 10 Ιουνίου 2002 από την Infineon Technologies AG (εφεξής "ο καταγγέλλων") που αντιπροσωπεύει το μεγαλύτερο τμήμα, σε αυτή την περίπτωση πάνω από το 50 %, της συνολικής κοινοτικής παραγωγής DRAMs.

2. Προϊόν

Το προϊόν που, κατά τους ισχυρισμούς, αποτελεί αντικείμενο επιδοτήσεως, είναι ορισμένα ηλεκτρονικά μικροκυκλώματα DRAMs (δυναμικές μνήμες τυχαίας προσπέλασης) όλων των τύπων, πυκνοτήτων (συμπεριλαμβανομένων των μελλοντικών) και παραλλαγών, είτε σε δίσκους ημιαγωγού είτε σε μικροπλακέτες, συναρμολογημένες ή επεξεργασμένες σε δομικές μονάδες ή υπό άλλη παρόμοια μορφή, που παρασκευάζονται βάσει παραλλαγών της κατασκευαστικής τεχνολογίας μετάλλου-ημιαγωγού (MOS), συμπεριλαμβανομένων των συμπληρωματικών τύπων MOS (CMOS), ανεξάρτητα από την ταχύτητα της προσπέλασης, τη συνδεσμολογία, το πλαίσιο ή το περίβλημα κ.λπ., καταγωγής Δημοκρατίας της Κορέας (εφεξής "το υπό εξέταση προϊόν"), που κατατάσσονται επί του παρόντος στους κωδικούς ΣΟ 8542 21 11, 8542 21 13, 8542 21 15, 8542 21 17, 8542 21 01, 8542 21 05 και 8548 90 10, ex 8473 30 10 και ex 8473 50 10. Οι ανωτέρω κωδικοί παρατίθενται για πληροφοριακούς και μόνο λόγους.

3. Ισχυρισμός περί επιδοτήσεων

Σύμφωνα με τους ισχυρισμούς, οι παραγωγοί του υπό εξέταση προϊόντος από τη Δημοκρατία της Κορέας επωφελούνται από διάφορες επιδοτήσεις που χορηγεί η κυβέρνηση της Δημοκρατίας της Κορέας. Οι εν λόγω επιδοτήσεις είναι φορολογικά οφέλη για απώλειες κατά τις εξαγωγές, κοινοπρακτικά και άλλα επιδοτούμενα δάνεια (συμπεριλαμβανομένων των μειώσεων των επιτοκίων και των παρατάσεων των προθεσμιών λήξεως), εξαγωγικές πιστώσεις με κρατική εγγύηση, ένα πρόγραμμα ομολογιακών δανείων της Αναπτυξιακής Τράπεζας της Κορέας, το πρόγραμμα της εταιρείας εγγυήσεων και ασφάλισης της Σεούλ, αναχρηματοδοτήσεις χρεών, καθώς και ένα πρόγραμμα κεφαλαιοποίησης χρεών.

Η συνολική επιδότηση υπολογίζεται ότι είναι σημαντική.

Όπως υποστηρίζεται, τα προαναφερόμενα καθεστώτα συνιστούν επιδοτήσεις, δεδομένου ότι συνεπάγονται χρηματοδοτική συνεισφορά εκ μέρους της κυβέρνησης της Δημοκρατίας της Κορέας και αποφέρουν όφελος στους δικαιούχους, δηλαδή στους παραγωγούς-εξαγωγείς DRAMs. Υποστηρίχτηκε ότι αυτές οι επιδοτήσεις είτε εξαρτώνται από τις εξαγωγικές επιδόσεις είτε περιορίζονται σε ορισμένες επιχειρήσεις/βιομηχανίες και ότι είναι, επομένως, ειδικές και αντισταθμίσιμες.

4. Ισχυρισμός για την ύπαρξη ζημίας

Ο καταγγέλλων υπέβαλε αποδεικτικά στοιχεία ότι οι εισαγωγές του υπό εξέταση προϊόντος από τη Δημοκρατία της Κορέας αυξήθηκαν συνολικά σε απόλυτες τιμές και σε όρους μεριδίου αγοράς.

Επιπλέον, υποστηρίζει ότι ο όγκος και οι τιμές του υπό εξέταση εισαγόμενου προϊόντος έχουν, μεταξύ άλλων συνεπειών, επηρεάσει αρνητικά τους όγκους των πωλήσεων και το επίπεδο των τιμών των κοινοτικών παραγωγών, με αποτέλεσμα τη σημαντική επιδείνωση των συνολικών επιδόσεων και της οικονομικής κατάστασης στο σχετικό κοινοτικό κλάδο παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 10 του βασικού κανονισμού.

5.1. Διαδικασία για τον προσδιορισμό των επιδοτήσεων και της ζημίας

Η έρευνα θα προσδιορίσει κατά πόσον το προϊόν που περιγράφηκε στο σημείο 2, καταγωγής Λαϊκής Δημοκρατίας της Κορέας, αποτελεί αντικείμενο επιδοτήσεων και κατά πόσον η εν λόγω επιδότηση προκάλεσε ζημία.

α) Ερωτηματολόγια

Η Επιτροπή, για να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια στον κοινοτικό κλάδο παραγωγής, σε όλες τις ενώσεις παραγωγών στην Κοινότητα, στους παραγωγούς-εξαγωγείς της Δημοκρατίας της Κορέας, σε όλες τις ενώσεις παραγωγών-εξαγωγέων, στους εισαγωγείς και σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές της Δημοκρατίας της Κορέας.

Εν πάση περιπτώσει, όλα τα μέρη καλούνται να επικοινωνήσουν αμέσως με την Επιτροπή, με φαξ, αλλά όχι αργότερα από την προθεσμία που ορίζεται στο σημείο 6 στοιχείο α) της παρούσας ανακοίνωσης, για να διαπιστώσουν αν κατονομάζονται ή όχι στην καταγγελία και, εφόσον κριθεί αναγκαίο, να ζητήσουν ερωτηματολόγιο, δεδομένου ότι η προθεσμία που ορίζεται στο σημείο 6 στοιχείο β) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στο σημείο 6 στοιχείο β) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στο σημείο 6 στοιχείο γ) της παρούσας ανακοίνωσης.

5.2. Διαδικασία αξιολόγησης του κοινοτικού συμφέροντος

Σύμφωνα με το άρθρο 31 του βασικού κανονισμού και εφόσον οι ισχυρισμοί για επιδότηση και προκληθείσα ζημία είναι τεκμηριωμένοι, θα ληφθεί απόφαση για το κατά πόσον η θέσπιση μέτρων κατά των επιδοτήσεων δεν θα αντέβαινε στο κοινοτικό συμφέρον. Για τον λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό τον όρο ότι αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, μπορούν, εντός της προθεσμίας που ορίζεται στο σημείο 6 στοιχείο β) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Τα μέρη που έχουν ενεργήσει σύμφωνα με αυτά που αναφέρονται παραπάνω μπορούν να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που καθορίζεται στο σημείο 6 στοιχείο γ) της παρούσας ανακοίνωσης. Θα πρέπει να σημειωθεί ότι οποιαδήποτε πληροφορία υποβάλλεται σύμφωνα με το άρθρο 31 θα ληφθεί υπόψη μόνον εάν συνοδεύεται από αποδεικτικά στοιχεία κατά την υποβολή της.

6. Προθεσμίες

α) Αίτηση ερωτηματολογίου από τα μέρη

Όλα τα ενδιαφερόμενα μέρη θα πρέπει να ζητήσουν ερωτηματολόγιο το συντομότερο δυνατόν, και το αργότερο εντός δεκαπέντε ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

β) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή, να γνωστοποιήσουν τις απόψεις τους και να απαντήσουν στο ερωτηματολόγιο ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, με την επιφύλαξη τυχόν διαφορετικής ρυθμίσεως, ώστε να μπορέσουν να ληφθούν υπόψη οι παρατηρήσεις τους κατά την έρευνα. Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

γ) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός της ιδίας προθεσμίας 40 ημερών, να γίνουν δεκτά σε ακρόαση από την Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή Γενική Διεύθυνση Εμπορίου

Διεύθυνση Β

Γραφείο: J-79 05/16 B - 1049 Βρυξέλλες Φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 28 του βασικού κανονισμού.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά.

9. Χρονοδιάγραμμα της έρευνας

Η έρευνα θα ολοκληρωθεί σύμφωνα με το άρθρο 11 παράγραφος 9 του βασικού κανονισμού εντός δεκατριών μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 12 παράγραφος 1 του βασικού κανονισμού, μπορούν να θεσπιστούν προσωρινά μέτρα το αργότερο εντός εννέα μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 288 της 21.10.1997, σ. 1.